KIRJALLINEN KYSYMYS P-2417/01 esittäjä(t): Albert Maat (PPE-DE) komissiolle. Suu- ja sorkkataudin rajavalvonta Isossa-Britanniassa.



Virallinen lehti nro 093 E , 18/04/2002 s. 0128 - 0129



KIRJALLINEN KYSYMYS P-2417/01 esittäjä(t): Albert Maat (PPE-DE) komissiolle (3. syyskuuta 2001) Aihe: Suu- ja sorkkataudin rajavalvonta Isossa-Britanniassa Huolimatta Isossa-Britanniassa edelleen jatkuvasta suu- ja sorkkatautikriisistä ei Britannian rajoilla, satamissa tai kansainvälisillä lentokentillä toteuteta minkäänlaisia desinfiointitoimia tämän eläintaudin varalta, mikä tarkoittaa, että on olemassa todellinen vaara, että suu- ja sorkkatauti voi levitä EU:n muihin osiin. Miksi komissio ei ryhdy toimiin, mahdollisesti määräämällä sanktioita, jäsenvaltioiden pakottamiseksi toteuttamaan asianmukaisia toimenpiteitä? David Byrnen komission puolesta antama vastaus (8. lokakuuta 2001) Yhteisön toimenpiteistä suu- ja sorkkataudin torjumiseksi 18. marraskuuta 1985 annetussa neuvoston direktiivissä 85/511/ETY(1) säädetään mahdollisesti saastuneiden aineiden ja kulkuneuvojen desinfioinnista tiloilla ja alueilla, joilla tauti on puhjennut. Yhteisössä vuonna 2001 puhjenneen suu- ja sorkkataudin johdosta useissa päätöksissä annettiin desinfiointia koskevia lisäsäännöksiä. Komissio hyväksyi nämä päätökset pysyvään eläinlääkintäkomiteaan osallistuneiden jäsenvaltioiden asiantuntijoiden antamien lausuntojen perusteella. Komitea kokoontui hyvin usein tarkastelemaan suu- ja sorkkatautitilannetta. Yhdistyneen kuningaskunnan osalta desinfiointia koskevista lisäsäännöksistä, joihin sisältyy myös Yhdistyneestä kuningaskunnasta poistuvien maantieajoneuvojen desinfiointi, on säädetty 4. toukokuuta 2001 annetussa komission päätöksessä 2001/356/EY, joka koskee tiettyjä suu- ja sorkkataudin vastaisia suojatoimenpiteitä Yhdistyneessä kuningaskunnassa ja päätöksen 2001/172/EY kumoamista(2). Päätöstä on muutettu useita kertoja tilanteen kehittymisen huomioon ottamiseksi. Komission elintarvike- ja eläinlääkintätoimisto on viimeisten kuuden kuukauden aikana tehnyt lukuisia suu- ja sorkkataudin valvontaa koskevia tarkastuskäyntejä kaikkiin niihin jäsenvaltioihin, joita asia koskee. Tarkastusten yhteydessä arvioitiin toimia, joita jäsenvaltiot ja erityisesti Yhdistynyt kuningaskunta ovat toteuttaneet asiaa koskevan yhteisön lainsäädännön täytäntöön panemiseksi. Tarkastuskäyntien aikana paljastui puutteita yhteisön säännösten täytäntöönpanossa. Tämä koskee taudin puhkeamisen yhteydessä toteutettavia bioturvallisuustoimia, myös desinfiointia, ja erityisesti sellaisten kulkuneuvojen desinfiointia, joilla kuljetetaan eläviä eläimiä ja eläinperäisiä tuotteita. Jäsenvaltioita, joita asia koskee, pyydettiin ryhtymään asianmukaisiin korjaaviin toimiin ja ilmoittamaan komissiolle niiden edistymisestä. Koska Yhdistyneen kuningaskunnan tautitilanne oli niin moniulotteinen, komissio kohdisti valvontaa koskevat tarkastuksensa niihin alueisiin, joilla tauti oli puhjennut, ja niihin tekijöihin, jotka lisäsivät merkittävästi taudin leviämisriskiä. Riskisuuntautuneen lähestymistavan ansiosta valvontatoimet voitiin toteuttaa mahdollisimman kohdistetusti ja tehokkaasti. Lisäksi saatiin selkeä kuva epidemian tilasta ja sen todennäköisestä kehityksestä. Yhdistyneestä kuningaskunnasta poistuvien kulkuneuvojen desinfiointia ei asetettu etusijalle, koska muiden seikkojen katsottiin lisäävän taudin leviämisriskiä merkittävästi enemmän. Pysyvän eläinlääkintäkomitean pöytäkirja ja elintarvike- ja eläinlääkintätoimiston tarkastuskäyntiraportit välitetään parlamentille tavanomaisen menettelyn mukaisesti. Komissio arvioi epidemian päätyttyä velvollisuuksiensa ja toimivaltansa puitteissa sekä jäsenvaltioiden toteuttamat korjaavat toimet huomioon ottaen, onko paljastuneiden puutteiden korjaamiseksi toteutettava lisätoimia. (1) EYVL L 315, 26.11.1985. (2) EYVL L 125, 5.5.2001.